חברות וחברים יקרים,

אתיקה של דיינים

בתקופה האחרונה הגיעו לועדת האתיקה הארצית תלונות נגד עורכי דין המשמשים כדיינים בבתי הדין המשמעתיים בלשכה. איך יש לדון בתלונות מעין אלו, ואיך על דיין לנהוג במקרה שנפתח נגדו הליך משמעתי?

עיקר התלונות עוסקות באירועים שאירעו במסגרת עבודתו של הדיין כעורך דין מן השורה. אכן, לפעמים נשמעת הטענה שהעוסקים באתיקה חשופים יותר מאחרים לתלונות. אולם, בסופו של דבר, כל תלונה צריכה להיבחן לגוף העניין, וכך נוהגות ועדות האתיקה. אלא שכאן מתעוררים שני קשיים. הראשון, שאלת ניגוד העניינים של ועדת האתיקה - ועדת האתיקה המחוזית היא זרועו הארוכה של ועד המחוז שהוא קובל מכוח החוק. כך גם לגבי ועדת האתיקה הארצית שהיא זרועו הארוכה של הועד המרכזי שאף הוא קובל לפי החוק. יש קושי מובנה בכך שמי שמופיע בבתי הדין כקובל יהיה הגורם המברר את התלונה נגד הדיין. אין מחלוקת שאם יש להעמיד דיין לדין משמעתי, תתברר הקובלנה במחוז אחר. הקושי הוא בשלב ברור התלונה וההכרעה אם להופכה לקובלנה.

לקושי הראשון אין פתרון אחיד. במחוז ת"א נהוג שתלונה נגד דיין נדונה במחוז אחר. אולם לא כל המחוזות נוהגים כך. לטעמי, יש לקבוע כלל אחיד לפיו תלונה נגד דיין תתברר במחוז אחר או בפני ועדת האתיקה הארצית, וכי תלונה נגד דיין בבית הדין המשמעתי הארצי תתברר תמיד בועדת האתיקה המחוזית.

קושי שני מצוי בהמשך פעילותו כדיין בעת שהתלונה נגדו מתבררת. בכל המחוזות נהוג שהגשת תלונה אינה פוגעת בכשירותו של דיין להמשיך בתפקידו. אין לאפשר למתלונן למנוע מדיין למלא את תפקידו הציבורי, ואין בעצם קיומה של תלונה כדי לפגוע פגיעה ממשית באמון הציבור בדיין.
שונה דינו של דיין שהוגשה נגדו קובלנה משמעתית, אך גם בעניין זה אין הסדר אחיד. במחוז ת"א נהוג, שהדיין אינו יושב בדין עד לסיום הטיפול בקובלנה. קיומן של ראיות לכאורה לעבירה משמעתית, והיות הנאשם דיין במערכת בה הוא יושב בדין, מהווים טעמים טובים להשעות את המשך פעולתו כדיין. זהו הסדר לא-חקוק שלא תמיד פועלים לפיו במחוזות אחרים יחד עם זאת, ראוי להפוך אותו להסדר של קבע, ולו בדרך של נוהג מכוח סמכויותיהם של אבות בתי הדין השונים.

תלונות מסוג אחר שהגיעו לאחרונה לועדת האתיקה הארצית עוסקות בפעילותם של הדיינים כדיינים. מדובר בטענות על התבטאות לא נאותה, רישום לא מדויק או לא נכון של הפרוטוקול או רדיפה. מטבע הדברים לא נפרט יותר מכך. ועדת האתיקה אינה עוסקת בתלונות אלו. פרט לשאלה המורכבת האם פעילותו של דיין כפופה לכללי האתיקה של עורכי דין, יש קושי מוסדי. אם נראה בהתנהגותו של דיין נושא לברור אתי, כי אז התובע במשפטו יברר את התנהגותו, ואם ימצא שאינה אתית, הדיין יעמוד לדין בפני בית הדין המשמעתי על פעילותו כדיין.

אף אם ניתן להעלות על הדעת מצבים קיצוניים שבהם התנהגות הדיין תהווה עבירה אתית, בדרך כלל יש לראות התנהגות מעין זו כנתונה למרות נשיאות בית הדין. קרי, התלונה מועברת לאב בית הדין הארצי ולידיעת אב בית הדין הרלוונטי, ומתבררת בפניהם. תלונה כזו אינה יכולה, בדרך כלל, להוביל להעמדה לדין משמעתי.
אכן דיין אינו עומד מעל לחוק, והתנהגות פסולה שלו עשויה להצדיק תלונה וברור. אולם, אין להפוך את ועדות האתיקה לשוטר של בתי הדין. עירוב רשויות מעין זה אינו רצוי ויש בו סיכון לפגיעה קשה בקיומו של דין משמעתי עצמאי.

                                                                                           דרור ארד-אילון, עו"ד

                                                                                         יו"ר ועדת אתיקה ארצית

דבר העורכת

שכר טרחה במקרה של הפסקת הייצוג 
הפסקת ייצוג בשונה מסיום ייצוג מהווה "סיום לא טבעי" של מערכת היחסים בין עורך הדין והלקוח ופעמים רבות היא מותירה את שאלת שכר הטרחה בלתי פתורה. סכסוכים במקרים אלו נדונו על-ידי הפסיקה ממנה עולה הלכה לפיה שאלת שכר הטרחה מוכרעת בהתאם לשני פרמטרים נפרדים השלובים זה בזה. הפרמטר הראשון נוגע לסיבת הפסקת הייצוג ואילו הפרמטר השני נוגע בשאלה האם קיים הסכם שכר טרחה כתוב בין הצדדים ומה הוא קובע בעניין.

בית המשפט מברר תחילה את הסיבה להפסקת הייצוג שכן יש בה לקבוע אם עורך הדין בכלל זכאי לשכר טרחה כלשהו. בית המשפט העליון קבע שזכותו של הלקוח להפסיק את הייצוג בכל עת ומכל סיבה. בין סיבות אלו ניתן למנות: הרצון להחליף לעורך דין זול יותר או טוב יותר, קושי לעמוד בהוצאות המשפטיות, התפייסות עם בן-הזוג בתיקי מעמד אישי, ביטול העסקה על-ידי הצד שכנגד, אי הפשרת הקרקע לבנייה ועוד.
ההלכה היא שהלקוח רשאי להפסיק את הייצוג אך חובתו היא לשלם לעורך דינו. בע"א 136/92 בייניש-עדיאל נ' דניה סיבוס בע"מ, פ"ד מז(4)114, 124 נקבע:
" בהתקשרות שבין עורך דין ללקוח, ככל שמדובר בשכרו של עורך הדין, אם לא הוסכם במפורש אחרת, יש לקרוא תנאי מכללא, ולפיו רשאי הלקוח לנתק את הקשר עם עורך הדין ולחדול מלהיזקק לשירותיו בכל עת, אפילו טרם הושלמה העיסקה שבקשר אליה נתבקשו שירותיו של עורך הדין, ובתנאי שיובטח שכר ראוי עבור השירות שכבר ניתן. בכך יש כדי ליצור את האיזון הראוי שבין זכות הלקוח לייצוג תוך שמירה על יחסי אמון מלאים בינו לבין פרקליטו, לבין זכותו הלגיטימית של עורך הדין לקבל שכר בגין טרחתו."
העובדה שהייצוג נפסק אינה מהווה, כשלעצמה, עילה לשלול מעורך הדין שכר. רק מקום בו הפסקת הייצוג נובעת מאשמה של עורך הדין, מוצדק לשלול את שכרו וזאת בהתאם לעיקרון לפיו אין החוטא יוצא נשכר. כך לדוגמא, כאשר הלקוח מחליט להפסיק את הייצוג בשל רשלנות עורך הדין שהסבה לו נזקים. או במקרה שבו עורך הדין הפסיק את הייצוג בחוסר תום לב ותוך הפרת חובת הנאמנות ללקוח. העובדה שעורך הדין הוא שהפסיק את הייצוג אין בה כדי לשלול את זכאותו לשכר הואיל ועורך הדין רשאי להפסיק את הייצוג בכפוף להוראת כלל 13 לכללי לשכת עורכי הדין (אתיקה מקצועית).
לאחר שסיים בית המשפט לבחון את הפרמטר הראשון ובמידה ונקבע שעורך הדין זכאי לשכר, יש לעבור ולבחון את הפרמטר השני – האם קיים הסכם שכר טרחה ומה הוא קובע במקרה של הפסקת ייצוג. כאן קיימות שתי אפשרויות.

הראשונה, בין עורך הדין והלקוח קיים הסכם שכר טרחה הקובע באופן ברור מה השכר שישולם במקרה של הפסקת ייצוג. נטיית הפסיקה היא לאכוף הסכמים אלו, בכפוף לדיני החוזים, כך שעורך הדין זכאי לפי מה שנקבע בהסכם ללא קשר לכמות העבודה שבוצעה בפועל. ראו למשל, ע"א (מחוזי, ת"א) 1191/00 רוזנפלד נ' עו"ד דחבש שם הפסיקה לקוחה את הטיפול כיוון שהתפייסה עם בעלה וביקשה לשלם לעורך הדין שכר בהתאם לעבודה שבוצעה ולא לפי הסכם שכר הטרחה שקבע שעליה לשלם את מלוא השכר המוסכם אף אם תופסק עבודת עורך הדין. בית המשפט דחה את הטענה ואכף את ההסכם. 
אכיפת ההסכם לא תעשה באופן אוטומטי אלא בהתאם לדיני החוזים. כך לדוגמא, יסרב בית המשפט לאכוף הסכם היכן שעורך הדין פעל בניגוד לסעיף 39 לחוק החוזים בכך שלא קיים את חיוביו לפי החוזה בתום לב, או אם מדובר בתנאי מקפח בחוזה אחיד. ראו, ת.א. (שלום, ת"א) 64670/98 עו"ד בן-חיים נ' פרי.
אפשרות שנייה היא שלא קיים הסכם בין עורך הדין ללקוח או שההסכם הקיים אינו קובע את השכר במקרה של הפסקת ייצוג. כך לדוגמא, הסכם הקובע רק שכר המותנה בתוצאות, והפסקת הייצוג נעשתה בשלב בו טרם הייתה תוצאה. כגון, תיק נזיקין בו מחליף הלקוח את עורך דינו בטרם הסתיים התיק. דוגמא נוספת עלתה בע"א 9282/02 יכין חק"ל בע"מ נ' עו"ד יחיאל (טרם פורסם) שם, לאחר שתיים עשרה שנות ייצוג הפסיק הלקוח את הייצוג עקב מחלוקת על שכר טרחה וזאת בטרם הופשרה הקרקע לבנייה.  דוגמא אחרת עלתה בעניין בייניש-עדיאל, שהובא לעיל, שם סוכם שעורך הדין יקבל אחוז מסוים ממחיר הדירות שימכרו בפרויקט אך הלקוח ביטל את הפרויקט בשל חוסר כדאיות כלכלית. 
בכל המקרים תחת האפשרות השנייה קבעה הפסיקה שעורך הדין זכאי לשכר ראוי לפי סעיף 46 לחוק החוזים. העובדה שאין הסכם או שההסכם קובע רק שכר לפי תוצאות אין בה כדי לפגוע בזכותו של עורך הדין לשכר ראוי בגין העבודה שהשקיע בפועל בתיק. קביעת השכר הראוי במקרים אלו תעשה בהתאם לפרמטרים שגובשו בפסיקה, אותם סקרתי ברשימותיי הקודמות (אתיקה מקצועית, דבר העורכת  בגליונות 6-9).
יחד עם זאת, הלכה חדשה של בית המשפט העליון בעניין יכין חק"ל נ' עו"ד יחיאל, שהובא לעיל, קובעת כי בסכסוך הנוגע לשכר טרחת עורך דין יש לזקוף לחובתו של עורך הדין את העובדה שלא דאג לעריכת הסכם שכר טרחה. לפי פסק הדין, האחריות לעריכת הסכם שכר טרחה מוטלת, בראש ובראשונה, על שכם עורך הדין, ומחדלו בעניין זה, אף כי אינו שולל ממנו את עצם הזכאות לשכר ראוי, הרי עשוי הוא לבוא בחשבון גובה השכר. (פסקה 14 לפסק דינו של כבוד השופט ריבלין). הלכה זו מעידה על חשיבותו ונחיצותו של הסכם שכר טרחה מפורט בכתב. (ראו, אתיקה מקצועית, דבר העורכת בגליון 5 (פברואר 2003)).
                                                                                     ד"ר לימור זר-גוטמן, עו"ד
כיצד על סניגור שמונה על-ידי בית המשפט לפי החוק לנהוג כאשר לקוחו מסרב לשתף עמו פעולה
עובדות:

1. בית המשפט המחוזי הורה לסניגוריה הציבורית (להלן – "הסינגוריה") לייצג נאשם המואשם בין היתר ברצח, ניסיון רצח ופעולות טרור נגד אזרחים ישראליים.

2. מינוי עורך דין על ידי בית משפט בנסיבות כתב האישום הינו על פי חוק סדר הדין הפלילי.

3. הנאשם מסרב לקבל את הייצוג ולחילופין מורה לסניגוריה כי אם יכפו עליו יצוג הוא מורה לסניגוריה לא לעשות דבר בעניינו, כלומר לא להתנגד לעדויות וראיות, לא לחקור עדים וכד'.

4. הסניגוריה בקשה להשתחרר מהייצוג אך בית המשפט המחוזי דחה את הבקשה.

5. הסניגוריה הגישה בקשת ערעור לבית המשפט העליון על ההחלטה, ובין היתר, טוענת כי אם יכפו על הסניגוריה לייצג את הנאשם בנסיבות בהן הנאשם אינו רוצה בייצוג או מורה לסניגוריה שלא לנקוט בכל פעולה במשפט, אזי הסניגוריה עלולה להיות במצב של הפרה מול חובתה על פי דיני האתיקה לפעול בנאמנות ובמסירות לטובת הלקוח ולכבד את דרישתו לא לעשות דבר בעניינו. היינו מחד, בית משפט מורה על ייצוג פעיל ומאידך הלקוח מורה על ייצוג פסיבי מוחלט.

6. בנסיבות אלה, מבקשת הסניגוריה כי לשכת עורכי הדין תשקול להצטרף לדיון בבית המשפט העליון ותביע את עמדתה, מאחר ולענין השלכות על כלל עורכי הדין בקשר למערכות היחסים בין לקוח, עו"ד ובית משפט ועל יכולתו של בימ"ש לכפות על עו"ד יצוג נאשם המתנגד לייצוג ו/או מנוגד להוראות הניתנות לעו"ד ע"י הנאשם.

החלטה:

צדק בית המשפט המחוזי בהחליטו כי חובה על הסניגוריה הציבורית להמשיך ולמלא תפקידה כסניגורית של הנאשם, כאשר תפקיד זה הוטל עליה על-ידי בית המשפט. אין בעובדה שהנאשם מסרב לשתף פעולה עם הסניגוריה כדי לפגוע, כהוא זה, בחובת הסניגוריה לטעון את כל אשר ניתן לטעון לשם הגנה על זכויות הנאשם.

בנסיבות אלה, לא נראה לועדה כי יש הצדקה להצטרף לעמדת הסניגוריה הציבורית בערעור בבית המשפט העליון. [החלטה מספר את 26/03]
האם כלל 15 חל על הסכם ממון שלא אושר

שאילתא:

כלל 15 לכללי האתיקה קובע: "עורך דין שערך מסמך או השתתף בהכנתו, או שטיפל בעסקה או שהשתתף בטיפול בה לא יטען לאחר מכן נגד כשרות המסמך או העסקה, ולא ייצג אדם שענינו מחייב, באופן סביר, טענה כאמור." האם הכלל מחייב גם במקרה שמדובר בעורך דין שערך הסכם ממון שלא אושר לפי חוק יחסי ממון?
החלטה:

כלל 15 אינו מונע מעורך דין שהיה שותף לעריכת ההסכם, לטעון שההסכם לא השתכלל מסיבה זו או אחרת, או שההסכם בוטל בשל נסיבות מאוחרות יותר [החלטה מספר: את 34/00]

אי כיבוד צו משפטי מהווה לכאורה התנהגות שאינה הולמת עורך דין
עובדות:

בעקבות תאונת דרכים בה פגע המתמחה-הנילון במכוניתו של המתלונן ולאחר שסירב לשלם את הוצאות התיקון הגיש המתלונן תביעה משפטית בבית המשפט לתביעות קטנות. הצדדים הגיעו לידי פשרה אשר קיבלה תוקף של פסק דין לפיה ישלם הנילון סכום מסוים למתלונן תוך 7 ימים. הנילון מסרב לשלם ומתעלם במפגיע מכול הפניות אליו.
החלטה:
אי כיבוד צו משפטי שניתן נגד עורך דיו או מתמחה קל וחומר כאשר פסק הדין ניתן בהסכמה וכולל בתוכו מועד ביצוע התשלום, מהווה לכאורה, התנהגות שאינה הולמת בנסיבות המפורטות במקרה זה.

לפיכך, מבקשים מהמתמחה תגובה סטטוטורית ומעבירים את העתק ההודעה לועדת ההתמחות. [החלטה מספר: את 120/03]
ניגוד עניינים: לקוח לשעבר
עובדות:
במסגרת ייצוג חברת ביטוח ייצג עורך הדין מבוטח בתביעת נזיקין שהוגשה נגדו. המבוטח חתם לעורך הדין על יפוי כוח בכפוף לבדיקת הכיסוי הביטוחי שכן החברה טענה למצב של תת-ביטוח. מסיבות שאינן רלוונטיות לעניין הפסיק המבוטח את הייצוג ושכר את שירותיו של עורך דין אחר, וזה הגיש הודעת צד שלישי כנגד חברת הביטוח.

השאילתא:

1. האם עורך הדין הראשון יכול להמשיך ולייצג את חברת הביטוח כנגד המבוטח-לקוחו לשעבר?

2. האם עורך הדין הראשון יכול להשתמש במסמכים שניתנו בידיו על-ידי המבוטח]לקוחו לשעבר, נגדו?
החלטה:

לשאלה הראשונה: לפי כלל 16(א) לכללי האתיקה עורך הדין הראשון אינו רשאי לייצג את חברת 

הביטוח כנגד לקוחו לשעבר, המבוטח.

לשאלה השנייה: אסור לעורך הדין למסור לחברת הביטוח או מטעמה, כל מידע ובכלל זה מסמכים שהתקבלו מהלקוח, בשעה שייצג אותו. [החלטה מספר את 11/04]
הערת העורכת:

1. מקרה זה ממחיש את חשיבותם של כללי ניגוד העניינים. כלל 16(א) לכללי האתיקה האוסר על ייצוג נגד לקוח לשעבר בעניין או בקשר לעניין שעורך הדין טיפל בו למען אותו לקוח בא להגן, בין היתר, על סודותיו של הלקוח לשעבר הנמצאים בידי עורך הדין. החשש הוא שעורך הדין יעשה שימוש במידע אותו קיבל מטעמו של הלקוח לשעבר ויפר בכך את חובת הסודיות. האיסור על ניגוד עניינים אינו תלוי בנזק - אין צורך להראות שהלקוח לשעבר אומנם יפגע - די בחשש. 
2. העובדה שעורך הדין של חברת הביטוח יכול להשיג את אותם מסמכים דרך הליך הגילוי עדיין אינה מבטלת חובת הסודיות לפי כלל 19 לכללי האתיקה המונע מעורך הדין הראשון למסור לחברת הביטוח או מטעמה את המסמכים ואת זכותו של הלקוח לחסיון לפי סעיף 48 לפקודת הראיות המונע גילוי של המסמכים בהליך משפטי. 
      יש לשים לב לפורומים השונים בהם חלים הסודיות והחסיון - חובת הסודיות חלה כלפי כל  
      אדם ובכלל זה חברת הביטוח. החסיון בראיות חל בכל הליך משפטי, חקירה או חיפוש.

חסיון: פנייה של  מס הכנסה העורכת חקירה על הלקוח
שאילתא: 

כיצד על עורך הדין לנהוג כאשר רשויות מס הכנסה פונים אליו לגביית עדותו, לצורך חקירה פלילית בעניינו של לקוח אותו ייצג לפני שנתיים בסכסוך עם מע"מ, ומבקשים שימסור:

1. העתקי חשבוניות המס שהוציאה בגין שכ"ט.

2. פרטים הנוגעים למהות השירות שנתן.
החלטה:

1. ככלל, בכל הנוגע להעתקי חשבוניות המס שמוציא עורך דין ללקוח בגין שכר טרחה, הרי שאין מסמכים אלה חוסים בצל החסיון, ועל עורך הדין למוסרם לפקיד השומה, על פי דרישה.

2. באשר למסמכים/פרטים הנוגעים ל"מהות השירות" שנתן עורך דין ללקוחו, ו/או לכל פרט אחר שיועלה בחקירה, אם סבור עורך הדין כי חל על העניין חסיון עו"ד לקוח, עליו לפעול כאמור בהוראות סעיף 235א-ד לפקודת מס הכנסה.
3.       ככל שמדובר במידע בעל-פה, שחל לגביו חסיון עו"ד-לקוח עפ"י סעיף 90 לחוק, על עורך     

         הדין להימנע ממתן תשובות שיש בהן פגיעה בחסיון. [החלטה מספר: 162/03]

הערת העורכת:

במקרה זה מדובר בחסיון בראיות שכן הפורום בו מתבקש הגילוי הוא הליך חקירה. סעיף 235א-ד (וסעיף 142 לחוק המע"מ המחיל סעיף זה) קובעים הסדר מיוחד לעניין תפיסת מסמכים חסויים על-ידי רשויות המס. הסעיף מחייב עורך דין, על אף האמור בחוק לשכת עורכי הדין, למסור לפקיד השומה כל מסמך שברשותו ולאפשר לו לבדוק ולתפוס כל מסמך, אלא אם הוא טוען שהמסמך חסוי. טען עורך הדין לחסיון, ייקח פקיד השומה את המסמך ישימנו בחבילה בנוכחות עורך הדין, וימסור לבית המשפט המחוזי שבתחום שיפוטו נמצא משרד עורך הדין. בית המשפט ידון, יבדוק המסמך, ויחליט באם אכן המסמך חסוי אם לאו. החלטת בית המשפט סופית.
שימוש בחותמת עורך דין הכוללת את מספר הרישיון
שאילתא:

1. האם רשאי אדם שמוצג בפניו מסמך שאושר על ידי עורך דין, בלא שצוין מספר הרישיון, להתייחס למסמך כאילו לא אושר על ידי עורך דין כלל ?

2. האם חותמת עורך הדין חייבת לכלול מספר רישיון ? 

החלטה:
1. שאלת תקפות יפוי כח שבו לא צוין מספר רישיון היא שאלה משפטית ולא אתית. להערכתנו לא יהיה בכך, בדרך כלל, כדי לפגוע בתקפות יפוי הכח.
2.
כלל 2(ג) לכללי לשכת עורכי הדין (פרסומת), תשס"א – 2002 קובע את חובת עורך הדין לציין     את מספר הרישיון במקרים הבאים – 
(1) על המסמך הראשון שהוא מגיש בשם לקוחו בהליך בבית המשפט, לרבות בית דין וכל ערכאה שיפוטית או מעין שיפוטית שהוקמה על פי דין;

(2) תצהיר שהוא מאשר;
(3) מסמך אחר הכולל אישור או אימות על ידי עורך דין.
אי לכך, מומלץ שעורך דין יכלול בחותמת שלו גם את מספר הרישום (רישיון) שלו בפנקס חברי לשכת עורכי הדין. 
3. הועדה מבקשת להפנות תשומת לב מנהל בתי המשפט לכך, שהגישה לתיקי בתי המשפט באתר בתי משפט מוגנת כיום על פי מספרי תעודת זהות או ח"פ של בעלי הדין, או מספר רשיון של עוה"ד המייצג, שהם נתונים גלויים, ולפיכך אין מגבלה אמיתית על הגישה למידע המצוי בתיקי בתי משפט המפורסם באתר. [החלטה מספר את 84/03]
  העברת יפוי כח
עובדות:

עורך דין ייצג חברה קבלנית במכירת דירות, לאחר מכירת שתי דירות התגלע סכסוך בינו לבין החברה הקבלנית והמשך הטיפול במכירת הדירות הועבר לעורך דין אחר. במסגרת שני החוזים שטיפל, נמסר לו יפוי כח בלתי חוזר על ידי רוכש הדירה לצורך רשום הדירה. 

כיום, עורך הדין החדש של החברה מבקש ממנו שיעביר לו את סמכויותיו על-פי יפוי הכח. 

שאילתא:

האם רשאי עורך הדין להעביר את יפוי הכח של שני הקונים לעורך הדין החדש?

החלטה:

לא. כלל 18 לכללי האתיקה קובע: "על אף הוראה כללית שביפוי-כח המרשה להעביר את הטיפול לעורך דין אחר, לא יעביר עורך דין את יפוי הכח לעורך דין אחר, אלא אם כן נתן לכך הלקוח הסכמה נפרדת ומפורשת בכתב.." כלומר נדרשת הסכמה נפרדת ובכתב משני הקונים. [החלטה מספר את 68/04]

משיכת ערעור מקום בו התנצל עורך הדין המורשע
החלטה בנושא זה שפורסמה בגליון הקודם (אתיקה מקצועית 9 (מאי 2004) בע"מ 5) אינה סופית שכן הוגש עליה ערעור. ההחלטה החדשה תפורסם לכשתינתן.
החלטות ועדת שכר הטרחה שליד הועד המרכזי
דברי הקדמה: 
ועדת שכר הטרחה היא ועדה וולונטרית שהקים הועד המרכזי המחזיקה בשלושה תפקידים. הראשון, בפנייה של לקוח לועדה לפי סעיף 84(ב) לחוק לשכת עורכי הדין, קובעת הועדה את השכר המתאים כאשר הקביעה מכוח סעיף זה מחייבת את עורך הדין. השני, הועדה דנה וממליצה על עדכון או שינוי התעריף המינימאלי המומלץ. שלוש, הועדה דנה ועונה לפניות המגיעות מלקוחות ועורכי דין מכל הארץ בענייני שכר טרחה. הפניות נעשות בצורה של שאלות ו/או תלונות קונקרטיות כאשר להחלטות הועדה אין תוקף מחייב. החלטות הועדה מתוקף תפקידה השלישי יובאו להלן.
 להלן יובאו תמצית ההחלטות שניתנו בעקבות פניות של  לקוחות וחברים אל הועדה:
· לפי הפסיקה שכר טרחת עורך דין הנקבע על-ידי בית המשפט שייך ללקוח ויש לשלמו ללקוח, אלא אם קיים הסכם מפורש הקובע אחרת.
· מקום ונחתם הסכם שכר טרחה בין הצדדים ועורך הדין גבה את שכרו על פי המוסכם, הרי שאין מקום להתערבות הועדה.
· עורך דין המפנה לקוח, זכאי לשיעור שכר הטרחה שהוסכם בין הצדדים, מכל סכום שיגבה עורך הדין שמקבל את התיק, לרבות מהאחוזים שיגבו בסיום הטיפול.
· ניתן לקבוע בהסכם שכר הטרחה סעיף לפיו – שכר הטרחה ישולם על-ידי הלקוח גם אם זה יפסיק ביוזמתו את הייצוג לפני הזמן המתוכנן.
· ניתן לקבוע בהסכם שכר הטרחה סעיף לפיו – ההוצאות ישולמו על-ידי הלקוח ובמקרה שבית המשפט יפסוק הוצאות יהיו אלו שייכות לעורך הדין (בכללן גם החזר האגרה).
· שכר הטרחה המשולם לעורך דין העורך את החוזה לרכישת דירה מקבלן הינו הסכום המחושב מהמחיר הכולל של הדירה , הכולל מע"מ, ועל כך יוסיפו את המע"מ.
· כללי לשכת עורכי הדין (תעריף מקסימלי בפעולות לרישום מגורים), התשל"ז – 1977 אינם רלוונטיים כיום לאור מחירי הדירה הנקובים בכללים.  ניתן לפנות לסעיף 10ג לתעריף המינמלי המומלץ או לסכם עם הלקוח מחיר אחר.
· עורך דין אינו רשאי לגבות את שכר טרחתו ישירות מהחייב, שאינו לקוחו, עבור מכתב התראה. עורך דין יקבל את שכרו בנפרד מהלקוח-נושה אותו הוא מייצג ואילו החייב ישלם ללקוח-נושה ישירות את הוצאות הגבייה (לא שכר טרחת עורך דין).
· ככל שהטיפול בהסרת המשכנתא לא היה אגב העברת הזכויות בנכס זכאי עורך הדין של החברה המשכנת לגבות שכר כמפורט בצו הפיקוח על המחירים.
הערת העורכת:
 בגליון מספר 8 (מרץ 2004) פרסמנו במדור זה החלטה לפיה: " צו פיקוח על מחירי מוצרים ושירותים (החלת החוק על שירותי נותן שירות בהעדר רישום זכויות בפנקסי המקרקעין), התש"ס – 1999 לרבות הגדרת "נותן שירות" שבו, אינו חל כאשר העברת הזכויות אינה בחברה משכנת אלא בחברה קבלנית שטרם רשמה הדירות ע"ש הרוכשים וממנה מבוקש לבצע העברה מקונה יד ראשונה לקונה ממנו." 
כפי שציינו, החלטת הועדה הינה בגדר המלצה ואינה מחייבת משפטית. לאחר מכן, ניתן פסק דין הקובע אחרת - בר"ע 1221/04 (מחוזי, חיפה) עו"ד כהן נ' יואב נקבע: " עקרונית, אין מניעה על-פי לשון ההוראה, כי גם "עורך דין" כמייצג חברה סתם, ולא רק חברה משכנת, יהא בגדר "נותן שירות" ובלבד, שהנתונים העובדתיים לצורך זה, הוכחו... התנאים להיות אדם "נותן שירות" הם: ניהול רישום של הזכויות בקשר למקרקעין; התחייבות לרישום הזכויות בפנקסי המקרקעין."
